CELEX: 62016CJ0051
Language: lv
Date: 2017-04-26
Title: Tiesas spriedums (astotā palāta), 2017. gada 26. aprīlis.#Stryker EMEA Supply Chain Services BV pret Inspecteur van de Belastingdienst/Douane kantoor Rotterdam Rijnmond.#Lūgums sniegt prejudiciālu nolēmumu – Kopējais muitas tarifs – Tarifu pozīcijas – Preču klasifikācija – Implantu skrūves, kas ir paredzētas ievietošanai cilvēka ķermenī, lai ārstētu kaulu lūzumus vai nostiprinātu protēzes – Kombinētā nomenklatūra – Pozīcija 9021 – Īstenošanas regula (ES) Nr. 1212/2014 – Spēkā esamība.#Lieta C-51/16.

TIESAS SPRIEDUMS (astotā palāta)
      2017. gada 26. aprīlī (
            *1
         )
      “Lūgums sniegt prejudiciālu nolēmumu — Kopējais muitas tarifs — Tarifu pozīcijas — Preču klasifikācija — Implantu skrūves, kas ir paredzētas ievietošanai cilvēka ķermenī, lai ārstētu kaulu lūzumus vai nostiprinātu protēzes — Kombinētā nomenklatūra — Pozīcija 9021 — Īstenošanas regula (ES) Nr. 1212/2014 — Spēkā esamība”
      Lieta C‑51/16
      par lūgumu sniegt prejudiciālu nolēmumu atbilstoši LESD 267. pantam, ko Rechtbank Noord‑Holland (Ziemeļholandes tiesa, Nīderlande) iesniedza ar lēmumu, kas pieņemts 2016. gada 25. janvārī un kas Tiesā reģistrēts 2016. gada 28. janvārī, tiesvedībā
      
         
            Stryker EMEA Supply Chain Services BV
         
      
      pret
      
         
            Inspecteur van de Belastingdienst/Douane kantoor Rotterdam Rijnmond.
         
      
      TIESA (astotā palāta)
      šādā sastāvā: palātas priekšsēdētājs M. Vilars [M. Vilaras], tiesneši M. Safjans [M. Safjan] un D. Švābi [D. Šváby] (referents),
      ģenerāladvokāts P. Mengoci [P. Mengozzi],
      sekretāre M. Ferreira [M. Ferreira], galvenā administratore,
      ņemot vērā rakstveida procesu un 2017. gada 12. janvāra tiesas sēdi,
      ņemot vērā apsvērumus, ko sniedza:
      
               —
            
            
               
                  Stryker EMEA Supply Chain Services BV vārdā – H. de Bie, advocaat,
            
         
               —
            
            
               Nīderlandes valdības vārdā – K. Bulterman un M. de Ree, pārstāves,
            
         
               —
            
            
               Eiropas Komisijas vārdā – A. Caeiros un S. Noë, pārstāvji,
            
         ņemot vērā pieņemto lēmumu izskatīt lietu bez ģenerāladvokāta secinājumiem,
      pasludina šo spriedumu.
      Spriedums
      
               1
            
            
               Lūgums sniegt prejudiciālu nolēmumu attiecas uz pozīcijas 9021 kopējās muitas tarifa Kombinētajā Nomenklatūrā (turpmāk tekstā – “KN”), kas noteikta Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu (OV 1987, L 256, 1. lpp.), kas grozīta ar Komisijas 2014. gada 16. oktobra Īstenošanas regulu (ES) Nr. 1101/2014 (OV 2014, L 312, 1. lpp.; turpmāk tekstā – “Regula Nr. 2658/87”), I pielikumā, interpretāciju, kā arī uz Komisijas 2014. gada 11. novembra Īstenošanas regulas (ES) Nr. 1212/2014 par dažu preču klasifikāciju Kombinētajā nomenklatūrā (OV 2014, L 329, 3. lpp.) spēkā esamību.
            
         
               2
            
            
               Šis lūgums ir iesniegts tiesvedībā starp Stryker EMEA Supply Chain Services BV (turpmāk tekstā – “Stryker”) un Inspecteur van de Belastingdienst/Douane kantoor Rotterdam Rijnmond (Roterdamas Reinmondes nodaļas Nodokļu pārvaldes/muitas inspektors, turpmāk tekstā – “muitas iestādes”) jautājumā par trīs medicīnisko implantu skrūvju modeļu tarifu klasifikāciju.
            
         Atbilstošās tiesību normas
      
         
            Preču klasifikācija
         
      
      
               3
            
            
               KN ir ieviesta ar Regulu Nr. 2658/87. Tā ir balstīta uz Starptautisko Konvenciju par preču aprakstīšanas un kodēšanas harmonizēto sistēmu (turpmāk tekstā – “HS”), kas noslēgta Briselē 1983. gada 14. jūnijā, un ar 1986. gada 24. jūnija Grozījumu protokolu Eiropas Ekonomikas Kopienas vārdā apstiprināta ar Padomes 1987. gada 7. aprīļa Lēmumu 87/369/EEK (OV 1987, L 198, 1. lpp.). KN ir pārņemtas HS ietvertās sešu ciparu pozīcijas un apakšpozīcijas. Vienīgi septītais un astotais cipars veido specifiskās KN apakšgrupas.
            
         
               4
            
            
               Ar Regulu Nr. 2658/87 Eiropas Komisija tiek pilnvarota precizēt tarifu pozīcijas saturu. Regulas Nr. 2658/87 I pielikumu Komisija atjaunina reizi gadā. Ar Īstenošanas regulu Nr. 1101/2014 Komisija ir pieņēmusi pilnu KN versiju, kas ir piemērojama kopš 2015. gada 1. janvāra.
            
         
               5
            
            
               Šajā ziņā KN pirmās daļas I sadaļas A iedaļā ir ietverts vispārīgo šīs nomenklatūras interpretācijas noteikumu kopums. Šajā iedaļā ir noteikts:
               “Kombinētajā nomenklatūrā preces klasificē pēc šādiem principiem:
               
                        1.
                     
                     
                        Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes [..].
                     
                  [..]
               
                        6.
                     
                     
                        Juridiski preču klasifikāciju pozīciju apakšpozīcijās nosaka apakšpozīciju ieraksti un piezīmes [..]. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
                     
                  
         
               6
            
            
               KN otrajā daļā “Muitas nodokļu saraksts” ir ietverta XV sadaļa ar nosaukumu “Parastie metāli un parasto metālu izstrādājumi”. Šī sadaļas 2. un 3. piezīmes ir izteiktas šādi:
               
                        “2.
                     
                     
                        Visā [KN] “vispārlietojamas detaļas” ir:
                        
                                 a)
                              
                              
                                 pozīcijās 7307, 7312, 7315, 7317 vai 7318 minētie un tamlīdzīgi parasto metālu izstrādājumi;
                              
                           [..]
                     
                  
                        3.
                     
                     
                        Visā nomenklatūrā “parastie metāli” ir: [..] tērauds, [..] titāns, [..].”
                     
                  
         
               7
            
            
               KN XV sadaļā ir ietverta 73. nodaļa ar nosaukumu “Dzelzs vai tērauda izstrādājumi”. Šajā nodaļā tostarp ir ietverta pozīcija 7318, kas ir formulēta šādi:
               “Dzelzs vai tērauda skrūves, bultskrūves, uzgriežņi, kokskrūves, ieskrūvējamie āķi, kniedes, ierievji, šķelttapas, paplākšņi (ieskaitot atsperplāksnes) un tamlīdzīgi izstrādājumi.”
            
         
               8
            
            
               HS ietver paskaidrojošo piezīmi par pozīciju 7318, kurā ir sniegts šāds skaidrojums:
               “Visas šīs skrūves parasti ir vītņotas (pabeigtā stāvoklī), izņemot konkrētas bultskrūves, kuras dažreiz var tikt piestiprinātas, piemēram, ar ierievjiem. Tās tiek izmantotas, lai saliktu divas vai vairākas sastāvdaļas tā, lai tās vēlāk varētu tikt izjauktas bez bojājumiem.
               [..] Skrūves metālam ir cilindriskas formas ar tuvu esošu un tikai nedaudz noliektu vītni; [tās] reti ir nosmailinātas–, tām var būt rievotas galvas vai galvas, kas piemērotas savilkšanai ar uzgriežņu– atslēgu, vai ar krustiņu.
               [Šeit] ietilpst visa veida piestiprināšanas [..] metāla skrūves, neatkarīgi no to formas un izmantošanas, tostarp speciālas formas skrūves, tādas kā U‑bultskrūves, bultskrūvju gali, kas ir cilindriski stieņi, kas vītņoti vienā galā, vai skrūvju kniedes – īsi stieņi, kas vītņoti abos galos, skrūvju kniedēšana – stieņi, kas viscaur ir vītņoti.
               [..]
               Koka skrūves atšķiras no [..] metāla skrūvēm ar to konusa formu un ar to, ka tām ir nodalošais tīkls, kuram savukārt ir jābremzē ieslīdēšanu materiālā. Turklāt koka skrūvēm vairumā gadījumu ir rievotas galvas vai galvas ar krustiņu un tās vienmēr tiek izmantotas bez uzgriežņa.
               [..]”
            
         
               9
            
            
               KN ir arī 81. nodaļa “Pārējie parastie metāli; metālkeramika; to izstrādājumi”. Šajā nodaļā ietvertā pozīcija 8108 ir izteikta šādi:
               “Titāns un tā izstrādājumi, ieskaitot atgriezumus un lūžņus
               [..]
               8108 90 – pārējie
               [..]
               8108 90 90 – – citādi”
            
         
               10
            
            
               KN otrajā daļā ir iekļauta XVIII sadaļa “Optiskās ierīces un aparatūra, foto un kino ierīces un aparatūra, mērierīces un kontrolierīces un aparatūra, precīzijas instrumenti un iekārtas, medicīnas un ķirurģiski instrumenti un aparatūra; to daļas un piederumi”.
            
         
               11
            
            
               KN XVIII sadaļa ietver 90. nodaļu “Optiskās ierīces un aparatūra, foto un kino ierīces un aparatūra, mērierīces un kontrolierīces un aparatūra, precīzijas instrumenti un iekārtas, medicīnas un ķirurģiski instrumenti un aparatūra; to daļas un piederumi”.
            
         
               12
            
            
               Šīs 90. nodaļas 1. piezīmē ir noteikts:
               
                        “1.
                     
                     
                        Šajā nodaļā neietilpst:
                        [..]
                        
                                 f)
                              
                              
                                 vispārlietojamas detaļas, kas definētas XV sadaļas 2. piezīmē, no parastā metāla (XV sadaļa) vai tamlīdzīgas preces no plastmasas (39. nodaļa);
                              
                           
                  [..]”
            
         
               13
            
            
               HS paskaidrojošā piezīmē par 90. nodaļu ir sniegti šādi precizējumi:
               “Šajā nodaļā tiek ietverts ļoti dažādu instrumentu un aparatūras kopums, bet kuru parasti pēc būtības var raksturot kā galīgi izgatavotus un ļoti precīzus, kas nozīmē, ka vairākums no tiek ir paredzēti izmantošanai tostarp [..] medicīniskiem mērķiem.
               [..]”
            
         
               14
            
            
               Pozīcija 9021 ir izteikta šādā redakcijā:
               “9021 10 – ortopēdiskie piederumi vai ierīces kaulu lūzumu ārstēšanai.
               [..]
               9021 10 90 – – šinas un citas palīgierīces kaulu lūzumu ārstēšanai
               [..]
               9021 90 – citādas:
               [..]
               9021 90 90 – – citādi.”
            
         
               15
            
            
               HS paskaidrojošajā piezīmē attiecībā uz pozīciju 9021 ir precizēts:
               “Piederumi un ierīces kaulu lūzumu ārstēšanai, kas tiek izmantoti savainoto ķermeņa daļu nekustīguma nodrošināšanai (pagarināšanai vai aizsardzībai), vai lūzumu mazināšanai. [..]
               Šajā piederumu un ierīču grupā daži var būt piestiprināmi pie pacienta ķermeņa (it īpaši gadījumā ar šinām no metāla, cinka, koka u.tml. locekļu nekustīguma nodrošināšanai, piemēram, ģipša šinas zodam, krūškurvja ierīces u.c.) vai piestiprināmi gultai, galdam vai cita veida atbalstam (aizsardzības riņķi, ierīces lūzumiem – tā saucamie cauruļveida paplašinājuma statņi, kas paredzēti šinu vai tekņu aizstāšanai u.c.).
               Ievērojot šīs nodaļas 1.f) [apakšpunkta] piezīmi šajā pozīcijā ietilpst arī plāksnes, naglas utt., ko ķirurgi ievieto ķermenī, lai saturētu kopā abas salauzta kaula daļas vai līdzīgi ārstētu lūzumus.”
            
         
               16
            
            
               HS paskaidrojošajā piezīmē attiecībā uz apakšpozīciju 9021 39 90 ir precizēts:
               “Šajā apakšpozīcijā, piemēram, ietilpst:
               
                        1.
                     
                     
                        plāksnes, kuras paliek organismā (piemēram, lai aizvietotu kaula daļu vai visu kaulu);
                     
                  [..]”
            
         
         
            Īstenošanas regula Nr. 1212/2014
         
      
      
               17
            
            
               Īstenošanas regulā Nr. 1212/2014 medicīniska implanta skrūve ir klasificēta atbilstoši datiem, kas ir ietverti tās pielikumā.
            
         
               18
            
            
               Šī skrūve tajā ir aprakstīta šādi:
               “Nekanulēts, cilindrisks, vītņots izstrādājums, izgatavots no ļoti cieta ar krāsu pārklāta titāna sakausējuma, ar garumu aptuveni 12 mm.
               Izstrādājumam ir kāts ar konstantu ārējo diametru 3 mm un galva. Kātam ir asimetriska vītne visā garumā. Galva ir vītņota (kas ļauj to fiksēt fiksācijas sistēmu kompresijas plāksnē) ar padziļinātu dobu ierievi.
               Izstrādājums atbilst ISO/TC 150 standartiem par implantu skrūvēm un ir sagatavots lietošanai traumatoloģijā lūzumu fiksēšanai. Izstrādājums ievietojams ķermenī, izmantojot īpašus instrumentus.
               Importēšanas laikā tas ir sterilā iepakojumā. Izstrādājums ir marķēts ar numuru, tādējādi nodrošināta izsekojamība ražošanā un izplatīšanā.”
            
         
               19
            
            
               Saskaņā ar pamatojumu, kas sniegts šīs regulas pielikumā, klasifikācija noteikta, ievērojot KN 1. un 6. vispārīgo interpretācijas noteikumu, XV sadaļas 2.a) piezīmi, XV sadaļas 3. piezīmi, 90. nodaļas 1.f) piezīmi, kā arī KN apakšpozīciju 8108, 8108 90 un 8108 90 90 aprakstu.
            
         
               20
            
            
               Šajā pamatojumā ir teikts:
               “Ņemot vērā izstrādājuma objektīvās pazīmes, to var pilnībā uzskatīt par parastā metāla skrūvi, kaut arī to paredzēts lietot traumatoloģijā. Neatkarīgi no faktiskā lietojuma parastā metāla skrūves ir vispārlietojamas daļas XV sadaļas 2.a) piezīmes nozīmē. Tāpēc, ņemot vērā 90. nodaļas 1.f) piezīmi, klasificēšana pozīcijā 9021 pie šinām un citām palīgierīcēm kaulu lūzumu ārstēšanai nav iespējama.
               Tāpēc izstrādājums ir klasificējams ar KN kodu 8108 90 90 pie citādiem titāna izstrādājumiem.”
            
         Pamatlieta un prejudiciālie jautājumi
      
               21
            
            
               Pamatlieta ir par trīs saistošajām tarifu izziņām, ko muitas iestādes ir izsniegušas Stryker par trim implanta skrūvju modeļiem, kas ir paredzētas ievietošanai cilvēka ķermenī lūzumu ārstēšanai vai protēžu nostiprināšanai. No lēmuma par prejudiciāla jautājuma uzdošanu izriet, ka šīm skrūvēm ir šādas kopējas īpašības:
               
                        —
                     
                     
                        diametrs attiecīgi 6,5 mm, 6,5 mm un 4 mm;
                     
                  
                        —
                     
                     
                        garums attiecīgi 25 mm, 50 mm un 16 mm;
                     
                  
                        —
                     
                     
                        īpaši izstrādāta vītne;
                     
                  
                        —
                     
                     
                        sešstūra atslēgai paredzēta skrūves galva;
                     
                  
                        —
                     
                     
                        individuāls iepakojums nelielā kastītē ar lietošanas instrukciju;
                     
                  
                        —
                     
                     
                        sterilizēts vai nesterilizēts stāvoklis.
                     
                  
         
               22
            
            
               No lēmuma par prejudiciāla jautājuma uzdošanu arī izriet, ka šīm skrūvēm ir individuālas īpašības. Viena no tām ir titāna sakausējums, bet divas pārējās ir no nerūsējoša tērauda. Turklāt nerūsējoša tērauda skrūves ir vienreizējas lietošanas. Visbeidzot skrūve no titāna sakausējuma ir izmantojama mākslīgās locītavas nostiprināšanai, bet nerūsējoša tērauda skrūve ir izmantojama kaulu pagaidu nostiprināšanai un stabilizācijai.
            
         
               23
            
            
               Ņemot vērā šīs īpašības un pamatojoties uz saistošajām tarifu izziņām, kuras izsniegusi muitas iestāde, tās klasificēja šīs trīs veidu medicīniskā implanta skrūves KN pozīcijā 9021 90 90.
            
         
               24
            
            
               Pēc Īstenošanas regulas Nr. 1212/2014 publicēšanas šīs iestādes ar 2015. gada 6. janvāra lēmumu atsauca šīs tarifu izziņas. Šī atsaukšana tika pamatota ar to, ka šīs regulas izpratnē “ķirurģijas jomā izmantojamās skrūves to objektīvo pazīmju un īpašību dēļ ir jāklasificē kā vispārlietojamas detaļas”.
            
         
               25
            
            
               Pēc neveiksmīgas sūdzības, kas tika iesniegta muitas iestādēm, Stryker cēla prasību pret šo atsaukšanas lēmumu iesniedzējtiesā.
            
         
               26
            
            
               Savas prasības pamatojumam Stryker būtībā uzskata, ka, ņemot vērā implanta skrūvju objektīvās pazīmes un īpašības, tostarp tām paredzēto izmantošanas mērķi, runa nav par “parastām” skrūvēm, kuras pieminētas KN pozīcijā 7318. Turklāt Stryker apgalvo, ka Īstenošanas regula Nr. 1212/2014 nav spēkā, jo tajā sniegtā klasifikācija ir veikta tikai, ņemot vērā attiecīgo medicīniskā implanta skrūvju ārējās īpašības, bet neņemot vērā šo skrūvju izmantošanas mērķi, kas ir pretēji Tiesas judikatūrai.
            
         
               27
            
            
               Muitas iestādes apgalvo, ka pamatlietā minētās skrūves ir ļoti līdzīgas šajā regulā aprakstītajām skrūvēm un tādēļ tās ir jākvalificē kā “vispārlietojamas detaļas”.
            
         
               28
            
            
               Iesniedzējtiesa uzskata, ka, pirmkārt, to objektīvo pazīmju un īpašību dēļ, ieskaitot to izmantošanas mērķi, pamatlietā aplūkojamās implantu skrūves var klasificēt KN pozīcijā 9021.
            
         
               29
            
            
               Šāda klasifikācija izriet, pirmkārt, no medicīnisko implantu skrūvju objektīvām pazīmēm un īpašībām pamatlietā. Šajā ziņā iesniedzējtiesa norāda, ka šīs skrūves tiek izstrādātas, izgatavotas un pārdotas kā ortopēdiskas preces kaulu lūzumu ārstēšanai vai protēžu nostiprināšanai, ka tās tiek piegādātas ar ķirurgam adresētu paziņojumu, ka tās var ievietot ķermenī tikai ar īpašiem medicīniskiem instrumentiem, ka izmantotais materiāls (tērauds vai titāna sakausējums) ir īpaši izstrādāts, lai pēc iespējas samazinātu iespēju, ka organisms tos nepieņem, ka šādu skrūvju vītne ir dziļāka nekā “parastām” skrūvēm, ka skrūves galva ir izstrādāta tā, lai samazinātu iekaisuma risku, ka tās atbilst Starptautiskās Standartizācijas organizācijas normām, kas garantē medicīnisko izstrādājumu kvalitāti, un visbeidzot, ka tās ir izsekojamas to atsaukšanas gadījumā.
            
         
               30
            
            
               No lēmuma par prejudiciāla jautājuma uzdošanu arī izriet, ka pamatlietā aplūkojamās skrūves tiek individuāli iesaiņotas mazā kastītē un ka tās var izsniegt sterilizētā stāvoklī.
            
         
               31
            
            
               No otras puses, iesniedzējtiesa norāda, ka pamatlietā aplūkojamo implantu skrūvju vienīgais izmantošanas mērķis ir to ievietošana cilvēka ķermenī, lai ārstētu kaulu lūzumus vai nostiprinātu protēzes.
            
         
               32
            
            
               Otrkārt, iesniedzējtiesa norāda, ka pamatlietā aplūkojamās skrūves atbilst tām skrūvēm, kas ir aprakstītas Īstenošanas regulas Nr. 1212/2014 pielikumā, kurā netiek pieļauta klasifikācija KN pozīcijā 9021. Iesniedzējtiesa no šīs regulas secina, ka izstrādājuma, kurš ir ietverams “vispārlietojamās detaļās” KN XV sadaļas 2. piezīmes izpratnē, paredzētais lietojuma mērķis nevar tikt ņemts vērā tā klasificēšanā atbilstoši tarifu klasifikācijai.
            
         
               33
            
            
               Treškārt, iesniedzējtiesa uzsver, ka Komisija, kas pieņēmusi Īstenošanas regulu Nr. 1212/2014, ir piešķīrusi būtisku nozīmi implanta skrūves ārējam aspektam tās klasifikācijā. Šī tiesa atzīst, ka no pirmā acu uzmetiena šāda implanta skrūve līdzinās “parastai” skrūvei. Tomēr tā norāda, ka padziļināta pārbaude parāda individuālas īpašības, kas nošķir šīs implantu skrūves no parastām skrūvēm. Šajā ziņā tā norāda, ka implantu skrūvju vītne ir dziļāka nekā parastām skrūvēm un ka skrūves galvā esošā skrūvēšanas iedobe ir piemērota nevis universālam instrumentam, bet gan īpašiem medicīniskiem instrumentiem.
            
         
               34
            
            
               Šādos apstākļos iesniedzējtiesa jautā, vai Komisija nav pārsniegusi savu kompetenci, ierobežojot KN pozīcijas 9021 piemērošanas jomu līdz pamatojumam, kas tiek minēts Īstenošanas regulas Nr. 1212/2014 pielikumā.
            
         
               35
            
            
               Šajos apstākļos Rechtbank Noord‑Holland (Ziemeļholandes tiesa, Nīderlande) nolēma apturēt tiesvedību un uzdot Tiesai šādus prejudiciālus jautājumus:
               
                        “1)
                     
                     
                        Vai KN pozīcija 9021 ir jāinterpretē tādējādi, ka [pamatlietā] raksturotās implantu skrūves, kas ir paredzētas vienīgi ievietošanai cilvēka ķermenī, lai ārstētu kaulu lūzumus vai nostiprinātu protēzes, var klasificēt šajā pozīcijā?
                     
                  
                        2)
                     
                     
                        Vai ir spēkā Īstenošanas regula Nr. 1212/2014 [..]?”
                     
                  
         Par prejudiciālajiem jautājumiem
      
         
            Par pirmo jautājumu
         
      
      
               36
            
            
               Ar pirmo jautājumu iesniedzējtiesa būtībā jautā, vai KN ir jāinterpretē tādējādi, ka KN pozīcijā 9021 ietilpst medicīniska implanta skrūves, kādas tiek aplūkotas pamatlietā, kas ir paredzētas vienīgi ievietošanai cilvēka ķermenī, lai ārstētu kaulu lūzumus vai nostiprinātu protēzes.
            
         
               37
            
            
               
                  Stryker apgalvo, ka jebkurā gadījumā pamatlietā aplūkojamo skrūvju trīs veidi neatkarīgi no to fiziskā sastāva – tērauda vai titāna – ir iekļaujami KN pozīcijā 9021. Būtībā šādu klasifikāciju pamatojot, pirmkārt, šo skrūvju izmantošanas mērķis un, otrkārt, šīm skrūvēm piemītošās objektīvās īpašības, kuras Komisija kļūdaini neesot uzskatījusi par nozīmīgām.
            
         
               38
            
            
               Savukārt Komisija uzskata, ka noteicošais kritērijs ir šo skrūvju ārējo objektīvo pazīmju analīze. Šajā ziņā Komisija piešķir izšķirošu nozīmi tam, ka, tāsprāt, pamatlietā aplūkojamās skrūves “pilnībā atbilst” parastām skrūvēm. Tādējādi Komisija uzskata, ka šo skrūvju paredzētajam izmantošanas mērķim – proti, to izmantošanai traumatoloģijā – nav nozīmes. Tātad pamatlietā aplūkojamās skrūves ir jāuzskata par “vispārlietojamām detaļām” un tās nevar, piemērojot KN 90. nodaļas 1.f) piezīmi, klasificēt pozīcijā 9021. Tomēr Komisija piedāvā klasificēt pamatlietā minētās skrūves pēc to fiziskā sastāva, proti, KN pozīcijā 7318, kā tērauda skrūves un KN pozīcijā 8108 kā titāna sakausējuma skrūves.
            
         
               39
            
            
               Šajā ziņā jāatgādina, ka pastāvīgajā judikatūrā ir arī paredzēts, ka tiesiskās noteiktības un pārbaužu atvieglošanas interesēs izšķirošais kritērijs preču tarifu klasifikācijas ziņā vispārējā kārtā ir rodams to objektīvajās pazīmēs un īpašībās, kas definētas KN pozīcijas un sadaļu vai nodaļu formulējumā (skat. spriedumu, 2011. gada 18. maijs, Delphi Deutschland, C‑423/10, EU:C:2011:315, 23. punkts).
            
         
               40
            
            
               Turklāt saskaņā ar Tiesas judikatūru izstrādājumu izmantošanas mērķis var būt objektīvs klasifikācijas kritērijs, ja tas minētajam izstrādājumam ir raksturīgs, un šis raksturīgums var tikt novērtēts atkarībā no tā objektīvajām īpašībām un pazīmēm (skat. it īpaši spriedumu, 2010. gada 22. decembris, Premis Medical, C‑273/09, EU:C:2010:809, 43. punkts).
            
         
               41
            
            
               Šajā lietā no iesniedzējtiesas konstatētajiem faktiem, kas atgādināti šī sprieduma 29. punktā, izriet, ka pamatlietā aplūkojamām skrūvēm ir specifiskas formas galva, kas ir īpaši piemērota medicīniskiem fiksācijas instrumentiem, īpaši izstrādāta vītne, lai skrūvi ievietotu kaulā vai lai samazinātu iekaisuma risku, kā arī īpaša apstrāde, kas samazina risku, ka organisms to nepieņem.
            
         
               42
            
            
               Turklāt netiek apstrīdēts, ka šīs skrūves ir izstrādātas speciāli implantēšanai organismā, lai nostiprinātu attiecīgi vai nu mākslīgo locītavu, vai kaulu vai kaula daļas.
            
         
               43
            
            
               Turklāt jākonstatē, ka tādi izstrādājumi kā pamatlietā aplūkotie nav skaidri minēti ne KN pozīciju, ne tās sadaļu vai nodaļu piezīmju tekstā.
            
         
               44
            
            
               Tomēr jāpiebilst, ka KN pozīcijas 9021 tekstā tostarp ir minēti piederumi un ierīces kaulu lūzumu ārstēšanai.
            
         
               45
            
            
               Šajā ziņā, pirmkārt, HS paskaidrojošās piezīmes un, otrkārt, KN piezīmes sniedz lietderīgas norādes par tarifu klasifikāciju tādiem izstrādājumiem kā pamatlietā aplūkotie, pat ja šīm paskaidrojošām piezīmēm ir interpretatīvs raksturs un tām nav obligātā likuma spēka (skat. spriedumu, 2006. gada 27. aprīlis, Kawasaki Motors Europe, C‑15/05, EU:C:2006:259, 37. punkts un tajā minētā judikatūra).
            
         
               46
            
            
               Pirmkārt un vispirms, HS paskaidrojošā piezīmē par 90. nodaļu, kura ir atgādināta šī sprieduma 13. punktā, ir precizēts, ka izstrādājumi, uz kuriem attiecas šī nodaļa, ir raksturojami kā galīgi izgatavoti un ļoti precīzi tādējādi, ka vairākums no šiem izstrādājumiem tiek izmantoti it īpaši medicīniskiem mērķiem.
            
         
               47
            
            
               Tādējādi KN pozīcijā 9021 ir jāklasificē izstrādājumi, kuru būtību raksturo tas, ka tie ir galīgi izgatavoti un ļoti precīzi, kas tos nošķir no parastiem izstrādājumiem (šajā ziņā skat. spriedumu, 2002. gada 7. novembris, Lohmann un Medi Bayreuth, no C‑260/00 līdz C‑263/00, EU:C:2002:637, 37. punkts).
            
         
               48
            
            
               Tālāk atbilstoši HS paskaidrojošo piezīmju par pozīciju 9021 2. punktam piederumi un ierīces kaulu lūzumu ārstēšanai tiek “izmantoti savainoto ķermeņa daļu nekustīguma nodrošināšanai [..] vai lūzumu mazināšanai”. Šajā pozīcijā ietilpst arī “plāksnes, naglas utt., ko ķirurgi ievieto ķermenī, lai saturētu kopā abas salauzta kaula daļas vai līdzīgi ārstētu lūzumus”.
            
         
               49
            
            
               Visbeidzot KN paskaidrojošā piezīmē par apakšpozīciju 9021 39 90 ir precizēts, ka šajā pozīcijā ietilpst “plāksnes, kuras paliek organismā (piemēram, lai aizvietotu kaula daļu vai visu kaulu)”.
            
         
               50
            
            
               No iepriekš minētā izriet, ka KN pozīcijā 9021 ir jāklasificē izstrādājumi, kurus raksturo tas, ka tie ir galīgi izgatavoti un ļoti precīzi un ka tos var implantēt ķermenī, lai saturētu kopā savainotas ķermeņa daļas vai samazinātu lūzumus, kas savukārt tos nošķir no parastiem izstrādājumiem.
            
         
               51
            
            
               Otrkārt, pie tiem kritērijiem, ar kuriem var nošķirt vienkāršus izstrādājumus no tiem, kuri atbilst medicīniskai funkcijai, ir it īpaši kritērijs saistībā ar attiecīgā izstrādājuma izgatavošanas metodi, kā arī saistībā ar šī izstrādājuma īpašām funkcijām (šajā ziņā skat. spriedumu, 2002. gada 7. novembris, Lohmann un Medi Bayreuth, C‑260/00 un C‑263/00, EU:C:2002:637, 39. punkts).
            
         
               52
            
            
               Attiecībā uz izstrādājuma ražošanas metodi no iesniedzējtiesas faktu konstatējuma izriet, ka pamatlietā aplūkotās medicīnisko implantu skrūves to galvas īpašās formas dēļ ir izstrādātas tādā veidā, ka tās ķermenī var ievietot tikai ar īpašiem medicīniskiem instrumentiem, nevis ar parastiem instrumentiem. Turklāt šīm skrūvēm izmantotais materiāls – nerūsējošais tērauds vai titāna sakausējums – ir īpaši izstrādāts, lai samazinātu risku, ka ķermenis tās nepieņems.
            
         
               53
            
            
               Attiecībā uz izstrādājuma īpašo funkciju no lūguma sniegt prejudiciālu nolēmumu arī izriet, ka pamatlietā aplūkoto implantu funkcija ir tikai savienot divas kaula daļas vai nostiprināt mākslīgo locītavu.
            
         
               54
            
            
               Jākonstatē, ka tādi izstrādājumi, kādi tiek aplūkoti pamatlietā, principā atšķiras no parastajiem izstrādājumiem, jo tie ir galīgi izgatavoti un ļoti precīzi, ņemot vērā to izgatavošanas metodi, kā arī to īpašo funkciju. Tātad, pretēji Komisijas apgalvotajam, nav jāpiešķir izšķiroša vērtība tādu medicīnisko implantu skrūvju, kādas tiek aplūkotas pamatlietā, ārējam aspektam.
            
         
               55
            
            
               Līdz ar to no tādu medicīniskā implanta skrūvju, kādas tiek aplūkotas pamatlietā, objektīvām pazīmēm un īpašībām izriet, ka šie izstrādājumi ir ietverami KN pozīcijā 9021.
            
         
               56
            
            
               Treškārt, tā kā, kā tas izriet no šī sprieduma 39.–55. punkta, tādas skrūves, kādas tiek aplūkotas pamatlietā, ņemot vērā to objektīvās pazīmes un īpašības, ir jāklasificē KN pozīcijā 9021 kā piederumus lūzumu ārstēšanai, tās nevar klasificēt KN pozīcijās 7318 un 8108 un tās nepieder pie “vispārlietojamām detaļām” KN 90. nodaļas 1.f) piezīmes un XV sadaļas 2.a) piezīmes izpratnē.
            
         
               57
            
            
               Ņemot vērā visus iepriekš minētos apsvērumus, uz pirmo uzdoto jautājumu ir jāatbild, ka KN ir jāinterpretē tādējādi, ka tās pozīcijā 9021 ir ietveramas tādas medicīnisko implantu skrūves, kādas tiek aplūkotas pamatlietā, ciktāl šiem izstrādājumiem ir īpašības, kas tās nošķir no parastiem izstrādājumiem, jo tie ir galīgi izgatavoti un ļoti precīzi, kā arī to izgatavošanas metodes un to īpašās funkcijas dēļ. It īpaši tas, ka tādas medicīnisko implantu skrūves, kādas tiek aplūkotas pamatlietā, var ievietot ķermenī tikai ar īpašiem medicīniskiem instrumentiem, nevis ar parastiem instrumentiem, ir īpašība, kas jāņem vērā, lai nošķirtu šīs medicīnisko implantu skrūves no parastiem izstrādājumiem.
            
         
         
            Par otro jautājumu
         
      
      
               58
            
            
               Ar otro jautājumu iesniedzējtiesa būtībā jautā, vai Regula Nr. 1212/2014 ir spēkā.
            
         
               59
            
            
               No judikatūras izriet, pirmkārt, ka Komisija pieņem klasifikācijas regulu, ja atsevišķas preces klasifikācija KN var radīt grūtības vai var būt strīdus priekšmets, un, otrkārt, ja šādai regulai ir vispārējs raksturs un tā ir piemērojama ne tikai konkrētiem tirgus dalībniekiem, bet arī visām precēm, kas ir identiskas precei, kura ir bijusi šīs klasifikācijas priekšmets (skat. spriedumu, 2009. gada 19. februāris, Kamino International Logistics, C‑376/07, EU:C:2009:105, 63. punkts).
            
         
               60
            
            
               Jākonstatē, tāpat kā to izdarīja Komisija tiesas sēdē, ka Īstenošanas regulā Nr. 1212/2014 klasificētais izstrādājums atšķiras no pamatlietā aplūkotā medicīniskā implanta skrūves, ņemot vērā tā ārējās īpašības. Šīs regulas pielikumā aprakstītā skrūve tostarp ir apmēram 12 mm gara, tai ir kāts ar konstantu ārējo diametru 3 mm, vītņota galva un asimetriska vītne, bet pamatlietā aplūkotās skrūves, kādas ir aprakstītas lēmumā par prejudiciāla jautājuma uzdošanu, ir garākas, to kāta diametrs ir lielāks, galvas nav vītņotas un vītnes nav asimetriskas.
            
         
               61
            
            
               Protams, atbilstoši judikatūrai klasifikācijas regulas piemērošana pēc analoģijas produktiem, kas ir analoģiski šajā regulā paredzētajiem, sekmē saskanīgu KN interpretāciju, kā arī vienlīdzīgu attieksmi pret subjektiem (spriedums, 2004. gada 4. marts, Krings, C‑130/02, EU:C:2004:122, 35. punkts).
            
         
               62
            
            
               Tomēr šāda piemērošana pēc analoģijas nav nedz nepieciešama, nedz iespējama, ja Tiesa, atbildot uz prejudiciālu jautājumu, ir sniegusi iesniedzējtiesai visus nepieciešamos elementus izstrādājuma klasificēšanai atbilstošajā KN pozīcijā.
            
         
               63
            
            
               Šādos apstākļos uz otro jautājumu nav jāatbild.
            
         Par tiesāšanās izdevumiem
      
               64
            
            
               Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
            
          
            
               Ar šādu pamatojumu Tiesa (astotā palāta) nospriež:
            
          
               
                  
                     Kombinētā nomenklatūra, kas ir ietverta I pielikumā Padomes 1987. gada 23. jūlija Regulai (EEK) Nr. 2658/87 par tarifu un statistikas nomenklatūru un kopējo muitas tarifu, kurā grozījumi izdarīti ar Komisijas 2014. gada 16. oktobra Īstenošanas regulu (ES) Nr. 1101/2014, ir jāinterpretē tādējādi, ka tās pozīcijā 9021 ir ietveramas tādas medicīnisko implantu skrūves, kādas tiek aplūkotas pamatlietā, ciktāl šiem izstrādājumiem ir īpašības, kas tās nošķir no parastiem izstrādājumiem, jo tie ir galīgi izgatavoti un ļoti precīzi, kā arī to izgatavošanas metodes un to īpašās funkcijas dēļ. It īpaši tas, ka tādas medicīnisko implantu skrūves, kādas tiek aplūkotas pamatlietā, var ievietot ķermenī tikai ar īpašiem medicīniskiem instrumentiem, nevis ar parastiem instrumentiem, ir īpašība, kas jāņem vērā, lai nošķirtu šīs medicīniskā implanta skrūves no parastiem izstrādājumiem.
                  
               
             
               
                  
                     [Paraksti]
                  
               
            (
            *1
         )	Tiesvedības valoda – holandiešu